寶月偶值報慈坐中走筆
作者：釋德洪
朝代：宋

paragraphs: 十年塵土中，厥狀浸成俗。
坐令眠雲衣，化作征人服。
此行欲買舟，尋我舊山谷。
識君御水傍，笑齒璨明玉。
肅靜鶖子儀，脩拔孝基目。
殷勤撫道義，祖道欲傾覆。
賴子今妙年，真風跬可續。
聞之厚自愧，所趣在幽獨。
君言如不欺，是亦含生福。
須臾讀君詩，氣韻麗可掬。
心胸何玲瓏，多能吾所伏。
春流日夜急，歸心難管束。
良會故已述，妙談何日復。
吳山嘉有餘，爲君置茅屋。
頭白早歸來，暮雲無使矚。